
[bookmark: TextBodyBegin]Европейският парламент,
–	като взе предвид член 3, параграф 3 от Договора за Европейския съюз и член 9 от Договора за функционирането на Европейския съюз,
–	като взе предвид член 24 от Хартата на основните права на Европейския съюз,
–	като взе предвид Конвенцията на ООН за правата на детето,
–	като взе предвид Програмата на ЕС за правата на детето (COM(2011)0060),
–	като взе предвид Стратегията на ЕС за правата на детето (COM(2021)0142),
–	като взе предвид Ревизираната европейска харта на Съвета на Европа за участието на младите хора в живота на общините и регионите,
–	като взе предвид резолюцията на Общото събрание на ООН относно правата на детето,
–	като взе предвид член 132, параграф 2 от своя Правилник за дейността,
А.	като има предвид, че правата на децата са права на човека; като има предвид, че всяко дете следва да се ползва от едни и същи права и да може да живее без каквато и да е дискриминация или сплашване;
Б.	като има предвид, че защитата и насърчаването на правата на детето е основна цел на ЕС; като има предвид, че амбицията на ЕС е да се осигури възможно най-добър живот за децата както в ЕС, така и по света;
В.	като има предвид, че децата играят решаваща роля в нашите общества; като има предвид, че тяхното активно участие може да спомогне за оформянето и изграждането на съобразени с децата градове, които насърчават пълното упражняване на техните права на всички равнища; като има предвид, че те са в предните редици на повишаването на осведомеността относно свързаните с околната среда предизвикателства и относно изменението на климата, цифровата трансформация и онлайн безопасността, както и дискриминацията и несправедливостта; като има предвид, че те са не само гласът на днешната младеж, но и бъдещите лидери;
Г.	като има предвид, че децата следва да имат право на възможно най-добър старт в живота и да развиват пълния си потенциал; като има предвид, че това включва правото на живот на чиста и здравословна планета, в среда, в която са защитени и се полагат грижи за тях, право на качествено образование и на достъп до подходящи за децата развлекателни, културни и художествени дейности;
Д.	като има предвид, че достъпът до образование е основно право на човека; като има предвид, че формалното, неформалното и информалното образование са основата за равни възможности и индивидуално насърчаване на таланти и потенциал;
Е.	като има предвид, че ЕС и неговите държави членки следва да обединят усилията си, за да изпълнят споделената си отговорност за зачитане и защита на правата на всяко дете, както и за изграждане, заедно с децата, на по-приобщаващи, по-здрави и по-справедливи общества;
Ж.	като има предвид, че всички деца имат право да бъдат защитени от бедност и социално изключване; като има предвид, че Европейската гаранция за децата е инструмент на ЕС, чиято цел е предотвратяване и борба с бедността и социалното изключване чрез гарантиране на свободен и действителен достъп на децата в нужда до основни услуги за полагане на грижи, например образование и грижи в ранна детска възраст, образователни и училищни дейности, здравеопазване и поне едно здравословно ястие през всеки учебен ден, както и действителен достъп за всички деца в нужда до здравословно хранене и подходящо жилищно настаняване;
З.	като има предвид, че всички семейства и общности също трябва да получат необходимата подкрепа, за да могат да осигурят благосъстоянието и развитието на децата си;
И.	като има предвид, че за да бъдат постигнати тези цели, децата трябва да имат възможност редовно да се срещат, да се опознават и да развиват по-добро взаимно разбиране, като по този начин участват в оформянето на бъдещето на европейския проект;
Й.	като има предвид, че Европейската столица на младежта беше създадена през 2009 г.; като има предвид, че адекватното финансиране от ЕС ще осигури реализацията на пълния потенциал на инициативата; като има предвид, че европейските столици за децата следва да допълват и да вървят ръка за ръка с Европейската столица на младежта;
К.	като има предвид, че са необходими допълнителни изследвания и оценки за развитието на тази инициатива; като има предвид, че приносът от местните органи и неправителствените организации с дейност в областта на правата на децата е от първостепенно значение за оформянето ѝ;
1.	призовава Комисията да проучи възможността за създаването на европейска инициатива за ежегодно определяне на европейски столици за децата, в сътрудничество с местни органи и организации на гражданското общество, ръководени от деца или работещи с тях;
2.	подчертава, че европейските столици за децата следва да предоставят доказателства в подкрепа на отговорни политики за децата, с участието на децата и като се дава приоритет на техните гледни точки, по-специално по отношение на равните възможности, здравословния растеж и достъпа до качествено образование, чиста среда и градско развитие;
3.	подчертава, че на европейските столици за децата следва да бъде възложена задачата да сближават децата в държавите членки, като по този начин им се помогне да постигнат по-добро взаимно разбиране;
4.	счита, че насърчаването на по-добро разбирателство между хората и различните култури от ранна възраст спомага за разчупването на предразсъдъците и стереотипите и за поощряването на междукултурния диалог, който е от основно значение за ЕС и неговите ценности и цели;
5.	подчертава, че европейските столици за децата биха могли да бъдат ръководени съвместно със самите деца чрез детски организации и клубове; подчертава, че те биха могли насърчават правата на децата, включително механизмите за активно участие на децата и образованието по европейско гражданство, тъй като насърчаването на този процес от ранна възраст улеснява развитието на образовани млади хора и възрастни, които разбират ценностите, целите, историята и идентичността на ЕС;
6.	подчертава, че европейските столици за децата следва да насърчават социалното приобщаване, достъпността и равните възможности за децата и да направят всичко възможно, за да осигурят възможно най-широко участие на всички компоненти на гражданското общество в подготовката и изпълнението на инициативата, като се обърне специално внимание на децата с по-малко възможности и най-уязвимите групи;
7.	счита, че европейските столици за децата могат да допринесат за борбата срещу детската бедност, за цялостен преглед на условията на живот на децата и за ефективното прилагане на Европейската гаранция за децата от държавите членки чрез пълноценно използване на наличните ресурси на национално равнище и на равнище ЕС; счита, че това може да бъде постигнато чрез обмен на най-добри практики между представители на гражданското общество, и по-специално детски организации, родители, градове, местни органи на управление и държави членки, и с участието на всички съответни заинтересовани лица; отново призовава за спешно увеличаване на финансирането за Европейската гаранция за децата със специален бюджет от най-малко 20 милиарда евро;
8.	подчертава, че европейските столици за децата следва да се използват като възможност за организирането на свързани с ЕС образователни, културни и спортни прояви, които могат да бъдат улеснени чрез семинари на теми, свързани с ежедневието, борбата с дискриминацията, сексуалното насилие над деца, бедността, социалното изключване, равенството между половете, цифровия свят, опазването на климата, мобилността, градското развитие, демокрацията, историята и свободата на религията и убежденията;
9.	припомня, че е важно да се взема предвид висшият интерес на децата в цифровата трансформация и във всички цифрови действия и решения, които ги засягат, по-специално тяхното физическо и психично здраве, безопасност и благосъстояние, като същевременно се насърчава цифровото образование и се повишава цифровата грамотност;
10.	подчертава, че установяването на инициатива за ежегодно обявяване на европейски столици на децата, при която децата са в предните редици и имат възможност да участват активно в дискусиите като партньори и бъдещи отговорни за вземането на решения лица, ще допринесе за израстването на децата като възрастни с непредубедено мислене;
[bookmark: _GoBack]11.	подчертава, че европейските столици за децата ще помогнат за свързването на съществуващите механизми за участие на децата на местно и национално равнище и на равнището на ЕС, включително платформата на ЕС за участие на децата[footnoteRef:1] и Европейската столица на младежта, както и за включването на децата в процесите на вземане на решения; [1:  	https://eu-for-children.europa.eu/ — Тази платформа на ЕС беше създадена в съответствие със Стратегията на ЕС за правата на детето.] 

12.	възлага на своя председател да предаде настоящата резолюция на Съвета, на Комисията, на правителствата и парламентите на държавите членки и на заместник-председателя на Комисията/върховен представител на Съюза по въпросите на външните работи и политиката на сигурност.

